Covid-19-statistieke: Meer as 60 000 sterftes nou bevestig(Argieffoto: Unsplash) Nog 12 222 mense het positief vir Covid-19 getoets en volgens die Nasionale Instituut vir Oordraagbare Siektes (Nios) is daar in hierdie stadium 157 199 aktiewe gevalle van die virus in Suid-Afrika. Die positiwiteitskoers vir koronavirus het toegeneem tot 28,3%. Laboratorium-bevestigde gevalle is 1 941 119 en 43 155 nuwe toetse is sedert die vorige verslag gedoen. Volgens Nios het die land nou ook die 60 000-kerf vir sterftes verbygesteek nadat nog 138 Covid-19-verwante sterftes bevestig is. Die algehele sterftesyfer te midde van die dodelike derde vlaag staan nou op 60 038. Die meeste nuwe gevalle is steeds in Gauteng (69%), gevolg deur die Wes-Kaap (7%). Uit die 1 941 119 mense wat tot dusver die virus opgedoen het, het 1 723 882 reeds daarvan herstel. Nog 512 mense is sedert die vorige verslag in hospitale opgeneem vir Covid-19. In hierdie stadium word 11 801 mense vir die koronavirus in hospitale landwyd behandel. Altesame 7 689 mense word in private hospitale behandel en 4 112 in staatshospitale. Net meer as 97 000 inentings is sedert die vorige verslag gedoen en altesame 2 787 996 is reeds teen Covid-19 ingeënt.